**Wayne Simmonds** (s. 26. elokuuta 1988 Scarborough, Ontario) on kanadalainen jääkiekkoilija, pelipaikaltaan oikea laitahyökkääjä. Hän edustaa NHL-joukkue Toronto Maple Leafsia.

Ura
---

### Juniorivuodet

Simmonds pelasi vuodet 2006–2008 OHL-junioriliigassa, ensin Owen Sound Attackin ja myöhemmin Sault Ste. Marie Greyhoundsin riveissä. Hän siirtyi Greyhoundsiin joulukuun 2007 pelaajakaupassa, jossa Sound Attack sai Chris MacKinnonin ja kaksi varausvuoroa OHL Priority Selectionissa. Simmonds teki kaudella 2006–2007 49 tehopistettä, 23 maalia ja 26 syöttöpistettä, 66:ssa runkosarjaottelussa ja sijoittui OHL:n tulokkaiden pistepörssissä kymmenenneksi. Kaudella 2007–2008 hän teki 39 tehopistettä, 17 maalia ja 22 syöttöpistettä, 29:ssä ottelussa Sound Attackin riveissä ja 36 tehopistettä, 16 maalia 20 syöttöpistettä, 31:ssä runkosarjaottelussa Greyhoundsin riveissä.

Yhteensä Simmonds pelasi kahden kauden aikana 126 OHL:n runkosarjaottelua, joissa hän teki 124 tehopistettä, 56 maalia ja 68 syöttöpistettä. Pudotuspeliotteluja hän pelasi 18, joissa hän teki kuusi maalia ja antoi kymmenen maalisyöttöä. Ennen OHL:ää Simmonds pelasi kauden 2005–2006 Brockville Bravesin riveissä Central Junior A Hockey Leaguessa (CJHL) ja kauden 2004–2005 Toronto Jr. Canadiensissa Greater Toronto Hockey Leaguessa (GTHL).

### NHL-ura

Los Angeles Kings varasi Simmondsin NHL:ään numerolla 61 vuoden 2007 varaustilaisuuden toisella kierroksella ja hän aloitti ammattilaisuransa kaudella 2008–2009. Hän pelasi ensimmäisen NHL:n runkosarjaottelunsa 11. lokakuuta 2008, jolloin Kings kohtasi vierasottelussa San Jose Sharksin. Hän sai ottelussa peliaikaa 12 minuuttia ja kaksi sekuntia. Ensimmäisen NHL-maalinsa hän teki 14. lokakuuta Kingsin kotiottelussa Anaheim Ducksia vastaan. Simmonds teki Kingsin 1–2-kavennusmaalin ottelussa, joka päättyi joukkueen voittoon maalein 6–3.

Simmonds edusti Los Angeles Kingsiä kolme kautta. Näistä tilastojen valossa paras oli runkosarjakausi 2009–2010, jolla hän teki 40 tehopistettä, 16 maalia ja 24 syöttöpistettä, 78:ssa ottelussa ja saavutti plus-miinus-tilastossa joukkueensa parhaan lukeman, +22. Hänen on myös arvioitu olleen tuolla kaudella yksi joukkueensa parhaista puolustavista hyökkääjistä. Kesäkuussa 2011 Simmonds siirtyi Philadelphia Flyersiin osana pelaajakauppaa, jossa Flyers sai hänen lisäkseen Brayden Schennin ja toisen kierroksen varausvuoron NHL:n varaustilaisuudessa 2012, ja jossa Kingsiin siirtyivät Flyersin kapteenina toiminut Mike Richards ja Rob Bordson.

NHL:n syyskuussa 2012 alkaneen työsulun aikana Simmonds pelasi kahdessa eri joukkueessa, ETC Crimmitschaussa Saksan 2. Bundesligassa ja HC Bílí Tygři Liberecissä Tšekin Extraligassa. Hänen joutumisensa rasististen huuteluiden kohteeksi Chomutovia vastaan pelatussa lokakuisessa ottelussa sai mediahuomiota, ja hän sekä samoissa joukkueissa työsulun aikana pelannut Chris Stewart jättivät Liberecin kaksi viikkoa myöhemmin.

Simmonds teki lokakuussa 2020 Toronto Maple Leafsin kanssa yksivuotisen ja 1,5 miljoonan dollarin arvoisen sopimuksen.

Kesäkuussa 2021 Simmonds teki Maple Leafsin kanssa kaksivuotisen ja yhteensä 1,8 miljoonan dollarin arvoisen jatkosopimuksen.

### Maajoukkue

Simmonds on pelannut MM-kilpailuissa 2013 ja 2017. Hän oli voittamassa maalleen kultaa vuoden 2008 jääkiekon nuorten maailmanmestaruuskilpailuissa, jotka pelattiin Tšekissä. Hän pelasi turnauksessa seitsemän ottelua ja jäi ilman tehopisteitä.

Lähteet
-------

* Wayne Simmonds *Elite Prospects*. Everysport Media Group AB.  (englanniksi)
* Wayne Simmonds Legends of Hockey -sivustolla (englanniksi)
* Wayne Simmonds The Internet Hockey Databasessa (englanniksi)
* Simmonds Philadelphia Flyersin verkkosivuilla (englanniksi)

### Viitteet

1. ↑  Sapurji, Sunaya: Halischuk still loves lumber *TheStar.com*.  5.12.2007. Viitattu 24.6.2011. (englanniksi)
2. ↑  2006-07 Regular Season - Rookies *ontariohockeyleague.com*. Ontario Hockey League.  Arkistoitu 24.6.2011. Viitattu 24.6.2011. (englanniksi)
3. ↑  Brady, Adam: Kings Pour It On Over Final Two Periods in 6-3 Victory Over Ducks *AnaheimDucks.com*.  14.10.2008.  Arkistoitu 24.6.2011. Viitattu 24.6.2011. (englanniksi)
4. ↑  2009-10 Los Angeles Kings [NHL] *hockeydb.com*. Viitattu 24.6.2011. (englanniksi)
5. ↑  Roster Report *CBSSports.com*.  28.5.2011. Viitattu 24.6.2011. (englanniksi)
6. ↑  Kings add Flyers' Richards in blockbuster trade *NHL.com*.  23.6.2011. Viitattu 24.6.2011. (englanniksi)
7. ↑  Wayne Simmonds target of racist fans in Czech hockey league *Web Archive (SLAM! Sports)*.  29.10.2012.  Arkistoitu 13.11.2014. Viitattu 24.11.2015. (englanniksi)
8. ↑  Allen, Kevin: Wayne Simmonds, Chris Stewart leave Czech team *USATODAY.com*.  14.11.2012. Viitattu 3.5.2013. (englanniksi)
9. ↑
10. ↑

Aiheesta muualla
----------------

* Kuvia tai muita tiedostoja aiheesta **Wayne Simmonds** Wikimedia Commonsissa

Kanadan joukkue – Jääkiekon MM-kilpailut 2017
1 Comrie |
4 Barrie |
5 Demers |
7 Morrissey |
9 Duchene |
10 Schenn |
11 Konecny |
14 Couturier |
16 Marner |
17 Simmonds |
19 Matheson |
21 Point |
24 de Haan |
28 Giroux (**C**)  |
29 MacKinnon |
30 Johnson |
31 Pickard |
44 Vlasic (**A**) |
53 Skinner |
55 Scheifele |
71 Killorn |
90 O’Reilly (**A**) |
Valmentaja Cooper